Transpordiamet 14.09.2025

info@transpordiamet.ee

Sämi küla liiklusohutuse, turvalisuse ning korra tagamine

Lugupeetud Transpordiameti esindaja

Sämi küla (Rakvere vald, Lääne-Virumaa) on asukoha poolest seotud nii Tallinn-Narva mnt kui Sämi-Sonda-Kiviõli teega. Elanikel puudub kergliiklustee kasutamise võimalus. Bussipeatustest saab koju minna vaid mööda tiheda liiklusega maanteed. Tee ületused, naaberküladesse liikumine jalgratastega/jalgsi on ohtlikud. Autoga sõites mahapöörded Sämi-Uhtna teeristis (17157) ning vasakpööre Sämiallika teele (7700042) on riskantsed (Lisa 1 mustad ristid). Kohalikud on kogenud ohtlikke olukordi ning teavad rääkida õnnetustest. Kiirusepiirangust (70 km/h) ei peeta sageli kinni. Nimetatud teeristides ei märgata seisvat/pööret ootavat autot. Sämiallika teele pöörajale lähenevad autod tagant juba 90 km/h, lisarada puudub.

Lisaks on külaelanikel pidev mure kodukeskkonna korra tagamise osas. Sämi bussiootepaviljon (tumeroheline puitehitis – joonisel “B” märgistus) on peatumispaigaks ihukergendajatele, prügi maha loopijatele (sh süstlad) ning paviljoni lagastajatele. Pidev prügitekke ning “metsapeatustega” kaasnev mure saadab ka Sämi-Kiviõli-Sonda teeäärseid kinnistuid. Mitmed väljakujunenud peatumiskohad. Kodude sissesõiduteedel kohtab sageli ihukergendajaid, vedelevaid tualettpabereid, süstlaid jm prahti. Kõige suuremaks teeäärte prügiartikliks on kütusetanklatest saadavad pakendid (kohvitopsid, hamburgeri/saiakeste paberkotid, termokarbid, suitsupakid jms).

Korraldasime 03.09.2025 Sämi elanike koosoleku, kus muuhulgas ka eespool nimetatud teemadest räägiti. Koosolekul osalesid ka Rakvere Vallavalitsuse esindajad. Oleme saanud neilt soovituse oma muredega Transpordiameti poole pöörduda. Lisaks lubas vallavalitsus meie pöördumisele oma toetuskirja juurde lisada.

Meie ettepanekud ohutuse ja korra tagamiseks Sämi piirkonnas:

* Paigaldada ohtliku teelõigu kiiruse jälgimiseks statsionaarne liikluskaamera (Lisa 1 roosa joonega näidatud lõik Tallinn- Narva mnt-l)
* Teelõik algusega enne Sämi-Uhtna teeristi kuni Sämi tumeroheline bussiootepaviljon kehtestada 50 km/h ala. Lisaks 50 km ala suunal Sämi-Uhtna teerist kuni Maasi kinnistu (Lisa 1 roosaga näidatud kõrvaltee). Sealt peaks tulevikus algama Muru-Uhtna-Kohala kergliiklustee ning Sämi inimestel on tarvis sinna turvaliselt jõuda.
* Tallinn-Narva maanteelt mahapöörded märkidega vm arusaadavaks teha (teemärgised kulunud/pole olnudki, talvel nähtamatud, ruumi manöövriteks vähe)
* Paigaldada Sämi bussiootepaviljoni juurde prügikonteiner ning tagada selle tühjendus. Välikäimla paigaldus ning tühjendus. Paviljoni ümbruse korra tagamiseks kaamera, millel salvestamise võimekus.

Lisaks palume infot, mida riik kavatseb teha, et prügi teket teeäärtesse vähendada. Kas oleks võimalik tanklatest müüdav n.ö taara pandisüsteemiga koormata? Nii nagu suurüritustel – maksad taara eest, tarbid söögi/joogi, tagastad pakendi ning saad raha tagasi. Kes kohapeal tarvitada ei taha/jaksa, kannab autos termokruusi või muud anumat, kuhu söödav/joodav ümber paigutada.

Palume mõistvat suhtumist ning omapoolsete ettepanekute tegemist.

Lugupidamisega

/allkirjastatud digitaalselt/

Külli Vilepill (Sämi küla elanike nimel)

Tel 515 0879